**Cesvaines novada pašvaldības 2020.gada budžeta paskaidrojuma raksts**

**1. Ievadziņojums**

 Likums par budžetu un finanšu vadību nosaka, ka budžets ir līdzeklis politikas realizācijai ar finansiālām metodēm. Budžets ir pašvaldības finansiālās darbības un vadības pamatā.

Likuma “Par pašvaldību budžetiem” noteikts, ka pašvaldību budžetu mērķis ir noteikt un pamatot, kāds līdzekļu apjoms tām nepieciešams ar likumu noteikto funkciju, uzdevumu un brīvprātīgo iniciatīvu izpildei periodā, kuram šie līdzekļi ir paredzēti.

Ņemot vērā likumā “Par pašvaldībām” noteikto, vietējā pašvaldība ar ievēlētās domes un tās izveidoto institūciju un iestāžu starpniecību nodrošina likumos noteikto funkciju, uzdevumu un pašvaldības brīvprātīgo iniciatīvu izpildi, ievērojot valsts un attiecīgās administratīvās teritorijas iedzīvotāju intereses.

 Pašvaldības budžets ir saistīts ar novada attīstības plānošanas dokumentiem, tādējādi nodrošinot pieejamo resursu sasaisti ar pašvaldības prioritātēm.

Cesvaines novada pašvaldībai 2020. gadā ir vairākas prioritātes: pabeigt iesāktos un veikt jaunus infrastruktūras un publiskā sektora sakārtošanas projektus.

Lielākie pašvaldības infrastruktūras projekti, kas tiek īstenoti par Eiropas strukturālo un investīciju fondu un valsts līdzekļiem ar pašvaldības līdzfinansējumu, ir:

1) Latvijas – Krievijas pārrobežu sadarbības projekts “Kultūras un vēsturiskā mantojuma saglabāšana un veicināšana Latvijā un Krievijā”, kas tiek realizēts kopā ar partneriem Daugavpilī un Pleskavā. Tā rezultātā 2020.- 2021. gadā Cesvaines pilī daļēji ir jāierīko centrālapkure, jāatjauno elektrības instalācija, jāizveido piekļuve cilvēkiem ar kustību traucējumiem, jāizbūvē lifts, konferenču un blakus telpas. Kopīgās Cesvaines novada pašvaldībai plānotās projekta izmaksas EUR 1 388 888,89, no kurām EUR 1 250 500,00 ir Eiropas Reģionālās attīstības fonda (turpmāk – ERAF) finansējums. Projektu plānots īstenot 2020.-2021.gadā;

2) jāpabeidz Grants ceļu projekta realizēšana, tā rezultātā tiks renovēti trīs lauku ceļi:

1. Dzeņi – Spieķi (pašvaldības autoceļa Nr.43 posms 3 km garumā).
2. Kalnakrogs – Lejas Putniņi (pašvaldības autoceļa Nr.51 posms 0.6 km garumā) Lāgi – Egle (pašvaldības autoceļa Nr.104 posms 1 km garumā).
3. Tirzbanurti – Kārkli (pašvaldības autoceļa Nr.3 posms 1.25 km garumā).

Kopīgās projekta izmaksas plānotas EUR 601 951,35, no kuriem EUR 460 000 ir Eiropas Savienības finansējums, pārējais pašvaldības līdzfinansējums.

Pašvaldība plānojusi šajā gadā:

1. pabeigt remontdarbus domes Bērnu un jauniešu centrā un Cesvaines Tūrisma centrā;
2. turpināt darbus Cesvaines vidusskolas internātā, lai to labiekārtotu atbilstoši mūsdienu prasībām;
3. turpināt kārtējos un ēku labiekārtošanas darbus pašvaldības institūciju ēkās;
4. izvērtēt pašvaldības finansiālās iespējas un tehniskos risinājumus pašvaldībai piederošās ēkas daļas Pils ielā 2 pieslēgšanai centrālapkurei un centrālapkures ierīkošanai Kraukļu skolas ēkā;
5. pabeigt siltumtrases izbūvi, kur projekta kopējās izmaksas ir EUR 385696.55 un jaunās katlu mājas būvniecības darbi par kopējo summu EUR 1301345.91.

Investīciju piesaistes iespējas, kuras, pieņemot šo budžetu, nevarējām atrisināt, ir jaunā sociālās aprūpes centra izbūve, Madonas ielas posma un stāvlaukumu izbūve pie vidusskolas un teritorijas labiekārtošana pie pirmsskolas “Brīnumzeme”.

Sastādot budžetu, tika vērtēti institūciju uzturēšanas izdevumi, ņemot vērā inflāciju, cenu pieaugumu un pakalpojumu sadārdzināšanos, bija svarīgi arī budžeta iespēju robežās palielināt speciālistiem un darbiniekiem atalgojumu.

**2. Ekonomiskā un sociālā situācija**

Pēc Pilsonības un migrācijas lietu pārvaldes statistikas datiem Cesvaines novadā uz 2019. gada 1. janvāri reģistrēti 2515 iedzīvotāji, uz 2019. gada 1. jūliju – 2485. Salīdzinot ar 2019. gada sākumu, iedzīvotāju skaits novadā ir samazinājies par 30 iedzīvotājiem. Tam par iemeslu ir gan negatīvs dabiskais pieaugums, gan negatīvs migrācijas saldo.

Iedzīvotāju sadalījums starp trijām galvenajām vecuma grupām iespaido situāciju darba tirgū un liecina par nodarbinātības attīstības perspektīvām teritorijā vai par attīstības ierobežojumiem darbaspēka trūkuma dēļ. Uz 2019. gada 7. jūniju Cesvaines novadā reģistrēti 269 iedzīvotāji līdz darbaspējas vecumam, 1466 iedzīvotāji darbspējas vecumā un 604 iedzīvotāji virs darbspējas vecuma (CSP dati). 2018. gada 31. decembrī reģistrēto bezdarbnieku skaits novadā bija 96 iedzīvotāji (bezdarba līmenis 6,3%), 2019. gada 31. decembrī bezdarbnieku skaits samazinājies līdz 92 iedzīvotājiem (bezdarba līmenis 6,3%).

 Pēc SIA „Lursoft” datiem līdz 2020. gada 21. janvārim, Cesvaines novadā aktīvi ir 179 uzņēmumi, likvidēti – 94 uzņēmumi. Cesvaines novada dominējošās nozares pēc apgrozījuma ir piena pārstrāde un siera ražošana, mazumtirdzniecība, mežsaimniecība un kokapstrāde, lauksaimniecība – lopkopība un augkopība, būvniecība un apdares darbi. Uzņēmumi ar lielāko apgrozījumu 2019. gadā – AS “Cesvaines piens”, SIA “[WOOD4YOU](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DXALBPUVQGCFBNXBWRQWPDWHEVCPINF)”, SIA “[AISYS](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DUYSYYJLDWPWTAUBRSONJPYVCLCBMMM)”, SIA “[SĒLIS](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DUTFUKQNVVJTBWOCWFWJPJSDUGEEWTJ)”, z/s “KALNA-TENČI”, SIA “[Baltic Milk](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DYAQQSOXXTYQBRCMAVCOPLKLOBPSMFK" \t "_blank)”, SIA “[OZOLS LG](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DJODVNUKPVVRFOCCYKMXCFLRNRONFPT)”, z/s “[SVIĶI](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DOOMDDNYBOWCVYQWERHRICOPHYYLLXA)”, SIA “[BRUTUSS](https://mail.online.lv/redir.hsp?url=https%3A%2F%2Fwww.lursoft.lv%2Fuznemuma-izzina%2F%3F%26pscode%3DSPBDINMLIISAOFDQRLJNWRJWDLRYTP)”, z/s “Akmeņkrogs”.

**3. Informācija par budžeta ieņēmumu kopapjomu un galvenajiem ieņēmumu avotiem**

 Cesvaines novada pašvaldības pamatbudžets 2020.gadam sastādīts saskaņā ar Likuma par budžetu un finanšu vadību likumu, likumu “Par pašvaldībām”, “Par pašvaldību budžetiem”, “Par valsts budžetu 2020.gadam”, Ministru kabineta 2017.gada 21.decembra noteikumu Nr.760 “Noteikumi par pašvaldību finanšu izlīdzināšanas fonda ieņēmumiem un to sadales kārtību 2018.gadā” prasībām un domes Nolikumu par pašvaldības gada budžeta sastādīšanu, apstiprināšanu un izpildi.

Ieņēmumu prognoze

Ieņēmumi plānoti saskaņā ar piesardzības principu. 2020.gadā vērtēto ieņēmumu kopējais apjoms nedaudz palielinājies salīdzinājumā ar 2019.gada Finanšu ministrijas prognozi. Iedzīvotāju ienākuma nodoklis ir Cesvaines novada pašvaldības budžeta galvenais ieņēmumu avots, tā īpatsvars pašvaldības budžetā ir vairāk nekā 54% (skat.1.tabulu) no kopējiem budžeta ieņēmumiem (bez mērķdotācijām un citiem mērķa finansējumiem).

1.tabula

**Cesvaines novada pašvaldības plānotie ieņēmumi 2020.gadam *euro***

**(procentuālais vērtējums bez mērķfinansējuma)**

|  |  |  |
| --- | --- | --- |
| Ieņēmumi (bez mērķfinansējuma) | plānotie ieņēmumi  | % |
| Iedzīvotāju ienākuma nodoklis, t.sk. atlikuma sadale no iepriekšējā gada | 1241440 | 54.42 |
| Nekustamā īpašuma nodoklis | 130765 | 5.73 |
| Dotācija no pašvaldību izlīdzināšanas fonda | 617570 | 27.07 |
| Pašvaldību savstarpējie norēķini | 160000 | 7.01 |
| Nenodokļu un pārējie budžeta iestāžu ieņēmumi | 131375 | 5.76 |
|  Kopā | 2281150 | 100 |
| Mērķdotācijas, citi mērķa maksājumi  | 1841567 |  |
| Kopā plānotie ieņēmumi | 4122717 |  |

Pašvaldības ieņēmumi no nodokļu un nenodokļu maksājumiem, ieskaitot saņemtās mērķdotācijas, 2020.gadā plānoti 4 122 717 *euro* apmērā (skat.1.attēlu). Finanšu ministrijas noteiktā 2020.gada iedzīvotāju ienākuma nodokļa (turpmāk – IIN) prognoze Cesvaines novadam ir 1 221 300 *euro* (2019.g. prognoze bija 1 183 976 *euro*, bet faktiski līdz gada beigām tika saņemti –1 328 645 *euro*). 2020.gada sākumā saņemts IIN atlikums no iepriekšējā gada – 20 140 *euro* apmērā. Dotācija no finanšu izlīdzināšanas fonda noteikta – 604 188 *euro* (2019.gada prognoze bija 519 044 *euro*). 2020.gada sākumā saņemts dotācijas atlikums par iepriekšējo gadu – 13 382 *euro*. Lai kompensētu nodokļu reformas negatīvo ietekmi uz pašvaldību budžeta ieņēmumiem. 2020.gadā pēc izlīdzināšanas prognozētie izlīdzinātie ieņēmumi uz 1 iedzīvotāju Cesvaines novadā ir 451 *euro* (2019.g.- 418 *euro*).

Nekustamā īpašuma nodokļa par zemi, ēkām un mājokļiem ieņēmumu prognoze 2020.gadā ir 116 215 *euro*, papildus pašvaldība plāno ieņemt 14 550 *euro*, iekasējot nodokļa parādus. Nekustamā īpašuma nodokļa īpatsvars pašvaldības budžetā ir nepilni 5.73% no budžeta ieņēmumiem bez mērķfinansējuma. Nenodokļu ieņēmumos un budžeta iestāžu ieņēmumos 131 375 *euro* lielāko īpatsvaru sastāda ieņēmumi no maksas pakalpojumiem. Ieņēmumi no savstarpējiem norēķiniem ar pašvaldībām tiek plānoti 160 000 *euro*. Mērķfinansējuma apmērs 2019.gadā sastāda 44.67% no kopējiem ieņēmumiem, un tā īpatsvars līdz gada beigām pieaugs. Tas plānots, ņemot vērā valsts budžetā paredzēto finansējumu un spēkā esošo normatīvos aktus. 2020.gadā Cesvaines novada pašvaldība plāno saņemt no valsts budžeta mērķdotācijas pedagogu (t.sk. 5.- 6.gadīgo bērnu apmācībai un interešu izglītības nodrošināšanai) atalgojumam 8 mēnešiem kopsummā 357 472 *euro*, visam gadam paredzēts profesionālās ievirzes izglītības iestāžu pedagoģisko darbinieku atalgojumam – 49 909 *euro* (Cesvaines Mūzikas un mākslas skolai). Budžetā plānoti vidusskolas 1.- 4. klases skolēnu ēdināšanas nodrošināšanai 10 000 *euro* (0.71 *euro* vienam skolēnam dienā, kas ir puse no 2019.gadā paredzētā finansējuma).Mērķdotācijas apjoms 2019.gadam noteikts 130 616 *euro (2018.gadā – 130 616 euro).* Valsts finansējums ceļu un ielu uzturēšanai paredzēts 140 196 *euro*. Līdztekus budžetam tiek apstiprināta Ceļu un ielu fonda vidējā termiņa programma, kas atspoguļo pašvaldības ceļu un ielu pārvaldīšanas un uzturēšanas darbu finansējumu trijiem gadiem. Līdzekļu daudzums ir pietiekošs tikai ceļu un ielu uzturēšanai nevis kapitāliem darbiem. Iespējamo darbu apjoms atkarīgs no finansējuma, ko vajadzēs izlietot ceļu un ielu uzturēšanai ziemā, kad ceļi tiek tīrīti un kaisīti pēc reālās nepieciešamības. No Labklājības ministrijas asistenta pakalpojumu nodrošināšanai cilvēkiem ar invaliditāti pašvaldība plāno saņemt 3 185 *euro*. No Valsts Nodarbinātības aģentūras projekta "Algoti pagaidu sabiedriskie darbi" realizēšanai plānots saņemt 9 780 *euro* un finansējums no Eiropas Savienības struktūrfondiem investīciju projektu realizēšanai plānots 1 247 629 *euro* apmērā.

Ziedojumi

Ziedojumi un dāvinājumi netiek plānoti. Ziedojumu atlikums kopā uz 2020.gada 1.janvāri 6 728 *euro.*

**4. Informācija par budžeta izdevumu kopapjomu un galvenajām izdevumu kategorijām**

Plānotie izdevumi

Pašvaldība kopumā plāno pamatbudžetā šajā gadā izdot 4 221 325 *euro.*

Sadaļā “Vispārējie vadības dienesti” šogad paredzēts izlietot 277 308 *euro* jeb 6.57% (skat.2.tabulu), kur 255 470 *euro* administrācijas (vadības izdevumi, sabiedriskās kārtības nodrošināšana), 8 970 *euro* – Vienotā valsts un pašvaldības klientu centra uzturēšanai, 10 563 *euro* – Cesvaines, Lubānas un Varakļānu novadu apvienotās būvvaldes uzturēšanai, 2305 *euro* –vēlēšanu komisijas darba nodrošināšanai.

2.tabula

**Plānotie izdevumi 2020.gadā *euro***

**atbilstoši pašvaldības funkcijām**

|  |  |  |
| --- | --- | --- |
| Izdevumi atbilstoši pašvaldības funkcijām | plānoto izdevumu apjoms | procenti |
| Vispārējie vadības dienesti | 277 308 | 6.57 |
| Izglītība | 1 561 398 | 36.99 |
| Atpūta, kultūra un reliģija | 1 483 179 | 35.14 |
| Sociālā aizsardzība | 335 742 | 7.95 |
| Pašvaldības teritoriju un mājokļu apsaimniekošana | 553 6986 | 13.12 |
| Līdzekļi neparedzētiem gadījumiem | 10 000 | 0.24 |
| Izdevumi kopā | 4 221 325 | 100 |

2020.gada budžetā izglītībai paredzēts kopumā 1 561 398 *euro* jeb 36.99% No minētās summas pirmsskolas izglītībai ir paredzēti 322 172 *euro*, profesionālās ievirzes izglītībai (Mūzikas un mākslas skolai) 125 703 *euro*. Izdevumu sadaļā 1 037 709 *euro* ir paredzēta pamata un vidējai izglītībai. Vidusskolā paredzēts realizēt projektus kopsummā par 25 977 *euro*:

 - Skolas soma (ar finansējumu 2000 *euro)*;

- Atbalsts priekšlaicīgas mācību pārtraukšanas samazināšanai - Pumpurs (finansējums-2020 *euro)*;

- Atbalsts izglītojamo individuālo kompetenču attīstībā (ar finansējumu 14 548 *euro)*;

- Karjeras atbalsts vispārējās un profesionālās izglītības iestādēs (ar finansējumu 7409 *euro)*.

Plānotie izdevumi izglītībai noteikti palielināsies, jo plānā ir paredzēts pedagogu atalgojums no mērķfinansējuma 8 mēnešiem. Savukārt līdzekļus pedagogu algu samaksai un valsts obligātajām sociālajām iemaksām, kurus finansē no pašvaldības budžeta, pašvaldība ir paredzējusi pilnā apjomā visam gadam, kopsummā 213 182 *euro* (vidusskolai – 33 579 *euro*, pirmsskolai – 131 684 *euro*, mūzikas un mākslas skolai – 47 919 *euro*), ēdināšanas nodrošināšanai pašvaldības izglītības iestādēs un sociālās aprūpes nodaļai - 169 735 *euro*.

 Sadaļā ”Atpūta, kultūra un reliģija” paredzēti 1 483 179 *euro* jeb 35.14% (Kultūras namam -144 798 *euro*; Cesvaines bibliotēkai – 71 066 *euro*; Kraukļu bibliotēkai – 33 433 *euro*, Bērnu un jauniešu centram – 15 205 *euro;*  pašvaldības laikrakstam “Cesvaines Ziņas” – 18 752 *euro*, tūrismam - 70 974 *euro*, no kuriem 20 000 *euro* paredzēts Tūrisma centra telpu remontam Pils ielā 2; Pils uzturēšanai 62 788 *euro* un investīciju projektu realizācijai pils kompleksā 1 064 345 *euro*).

 Sadaļā “Sociālā aizsardzība” paredzēti 335 742 euro (7.95%). Sociālais dienests- 130 964 *euro* (dažādiem sociāliem pabalstiem – 20 955 *euro*, maksājumiem citām pašvaldībām par sniegtajiem sociālajiem pakalpojumiem - 23 000 *euro.* Šogad turpināsies darbs pie projekta “Veselai un laimīgai ģimenei Cesvaines novadā”. Kopējā summa plānota 31 760 *euro*, kas ir tikai Eiropas Sociālā fonda finansējums, 2020.gadam paredzēts 5 793 *euro*, Bāriņtiesas darba nodrošināšanai 34 685 *euro*, Sociālās aprūpes nodaļai – 164 300 *euro*.

 Sadaļā “Teritoriju un mājokļu apsaimniekošana” plānots 553 698 *euro* (13.12%).

Labiekārtošanas nodaļas darbībai paredzēts - 179 130 *euro*, ieguldījumam SIA “Cesvaines komunālie pakalpojumi” pamatkapitālā - 10 727 *euro*, ielu un ceļu uzturēšanai 158 960 *euro* Teritorijas labiekārtošanas jomā tiek realizēti projekti:

- Darba praktizēšana pašvaldībā, darba iemaņu iegūšanai un uzturēšanai – 10 348 *euro*;

- Skolēnu nodarbinātība vasaras brīvdienās - 7 051 *euro*;

- Pamatpakalpojumi lauku apvidos –grants ceļu remontam 189 250 *euro*.

Pašvaldības pamatbudžetā rezervēti 10 000 *euro* neparedzētiem izdevumiem.

Pamatbudžeta plānotie izdevumi atbilstoši ekonomiskajām kategorijām.

Cesvaines novada pašvaldība 2020.gadā 30.70% (skat. 3.tabulu) paredzēts izlietot pamatkapitāla veidošanai, jo turpinās projekti saistībā ar pils kompleksu un grants ceļu rekonstrukciju.

3.tabula

**Atbilstoši ekonomiskajām kategorijām (*euro)***

|  |  |  |
| --- | --- | --- |
| Izdevumu kategorijas atbilstoši ekonomiskai klasifikācijai | plānoto izdevumu apjoms | procenti |
| Atlīdzība | 1 795 217 | 42.53 |
| Preces un pakalpojumi | 1 010 280 | 23.93 |
| Subsīdijas un dotācijas | 2 140 | 0.05 |
| Procentu izdevumi | 1 580 | 0.04 |
| Pamatkapitāla veidošana | 1 294 831 | 30.70 |
| Sociālie pabalsti | 30 555 | 0.72 |
| Transfertu maksājumi citām pašvaldībām | 85 672 | 2.03 |
| Izdevumi kopā | 4 221 275 | 100 |

 Atlīdzībai paredzēts 42.53% no kopējiem izdevumiem, taču atlīdzības īpatsvars gada griezumā noteikti pieaugs. Preču un pakalpojumu apmaksai plānoti ir 1 010 280 *euro* (23.93%). Transfertu maksājumiem citām pašvaldībām 2.03%, ko varētu samazināt, ja izdotos palielināt vietu skaitu Sociālās aprūpes nodaļā. Sociāliem pabalstiem paredzēts tērēt 30 555 *euro* (0.72%), kas ir par 956 *euro* vairāk nekā 2019.gadā.

**5. Informācija par kārtējā saimnieciskā gadā plānoto pašvaldības saistību un sniegto galvojumu apjomu**

Finansēšana

Naudas līdzekļu atlikums pamatbudžetā 2020.gada 1.janvārī 519 413 *euro.*

Pamatbudžeta plānoto izdevumu pārsniegums par ieņēmumiem ir 98 558 *euro*, lai pabeigtu vairākus investīciju projektus, nepieciešamais finansējums tiks iegūts palielinot pašvaldības saistības.

4.tabula

**Cesvaines novada pašvaldības saistību apmērs 2020.gadā**

**un trijos turpmākajos gados (*euro)***

|  |  |  |  |
| --- | --- | --- | --- |
| Aizņēmumu mērķis | Kopējais parāda apjoms 01.01.2020. | Saistību palieli-nājums | Saistību samazinājums |
| 2020 | 2020 | 2021 | 2022 | 2023 |
| Cesvaines pils labā spārna jumta atjaunošana | 62 066 |   | 8 907 | 8 907 | 8 907 | 8 907 |
| Cesvaines vidusskolas celtniecībai | 109 390 |   | 14 599 | 14 599 | 14 599 | 14 599 |
| SIA "Cesvaines komunālie pakalpojumi" pamatkapitāla palielināšanai | 29 925 |   | 7 991 | 7 991 | 7 991 | 5 907 |
| Cesvaines jaunās skolas būvniecība | 233 878 |   | 23 392 | 23 392 | 23 392 | 23 392 |
| Tautas nama ēkas rekonstrukcija daļēji izbūvējot mansardu | 62 311 |   | 8 901 | 8 901 | 8 901 | 8 901 |
| KPFI projekta "Energoefektivitātes paaugstināšana Cesvaines pašvaldības administratīvajā ēkā" īstenošanai | 48 614 |   | 17 695 | 17 695 | 13 223 |   |
| Siltumtīklu izbūve skolas katlu mājas pievienošanai Cesvaines pilsētas siltumtīkliem | 25 128 |   | 8 376 | 8 376 | 8 376 |   |
| Cesvaines vidusskolas sporta zāles jaunbūve | 597 429 |   | 21 924 | 21 924 | 21 924 | 21 924 |
| ELFLA projekts "Cesvaines pilsmuižas staļļu jumta rekonstrukcija" īstenošana | 142 497 |   | 8 028 | 8 028 | 8 028 | 8 028 |
| Projekta Gaismas ceļš caur gadsimtiem realizācijai | 445645 |   | 89494 | 12 458 | 12 458 | 12 458 |
| Brīvības ielas būvniecība | 71521 |   | 1 258 | 2 532 | 2 532 | 2 532 |
| Pils ielas būvniecība | 729820 |   | 71360 | 25 388 | 25 388 | 25 388 |
| Grants ceļu remontam | 294157 | 189250 | 368000 | 16816 | 16816 | 16816 |
| Līdzfinansējums siltuma avota pārbūvei | 697950 |   |   | 24420 | 24420 | 24420 |
| Pārrobežu projektam-pils rekonstrukcijai |   | 159419 |   | 5552 | 5552 | 5552 |
| **Kredītsaistības kopā** | **3 550 331** | **348 669** | **649 925** | **206 979** | **202 507** | **178 824** |
|  |  |  |  |  |  |  |
| Galvojuma mērķis | Kopējais galvojuma apjoms 01.01.2020 | Saistību palieli-nājums | Saistību samazinājums |
| 2020 | 2020 | 2021 | 2022 | 2023 |
| Ūdenssaimniecības projekta realizēšanai | 44 440 |   | 9 872 | 9 872 | 9 872 | 9 872 |
| Atkritumu apglabāšanas poligona " Kaudzītes" infrastruktūras attīstība | 15 371 |   | 1 370 | 1 370 | 1 370 | 1 370 |
| Siltuma avota pārbūvei | 128 000 |   | 8 096 | 8 832 | 8 832 | 8 832 |
| Siltumtrases izbūvei | 189500 |   | 9855 | 13140 | 13140 | 13140 |
| **Galvojumi kopā** | **377 311** |  | **11 242** | **32575** | **32575** | **32575** |
|  |  |  |  |  |  |  |
| **Saistības pavisam kopā** | **3 927 642** | **348 669** | **661 167** | **239 554** | **235 082** | **211 399** |

Pašvaldības kopējās saistības uz gada sākumu ir 3 927 642 *euro* (3 550 331 aizņēmumi, 377 311 - galvojumi kapitālsabiedrībām). Saistību struktūra redzama 4.tabulā. Visi aizņēmumi ir no Valsts kases dažādu investīciju projektu realizācijai. Šā gada pamatbudžetā plānots saistības palielināt par 348 669 *euro*, bet samazināt par 649 925 *euro*.

Domes priekšsēdētājs Vilnis Špats